पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की रोकथाम के लिए पुलिस लाख प्रयास कर रही है, लेकिन लोग हैं कि मानने को तैयार नहीं हैं। प्रशासन की ओर से घर में ही शादी समारोह करने के आदेश है। बावजूद लोग बरात भरकर ले जा रहे हैँ। लिधौरा में ऐसे ही शादी में शामिल होने जा रहे 22 लोगों को पुलिस ने मुर्गा बना डाला। वे बराती बनकर जा रहे थे। वहीं दूल्हे की गाड़ी लेकर ड्राइवर भाग गया।
टीकमगढ़ के लिधौरा में तहसीलदार ज्योति राजपूत ने पुलिस दल के साथ मुख्य मार्गों का निरीक्षण किया। चेकिंग करते हुए जो दुकानदार चोरी छिपे सामान बेच रहे थे, उन्हें समझाइश दी। साथ ही, बाइक से आने जाने वालों के खिलाफ रोको-टोको अभियान के तहत जुर्माना लगाया।
इसी दौरान बस स्टैंड स्थित आंबेडकर चौराहे पर बरातियों से भरी पिकअप और बोलेरो को पुलिस ने रोका। पुलिस को देखकर दूल्हे के वाहन को ड्राइवर तेज रफ्तार में लेकर मौके से भाग गया। पुलिस ने बरातियों से भरे पिकअप वाहन को पकड़ लिया। जांच में पिकअप वाहन में 22 बराती बैठे थे।
सोशल डिस्टेंसिंग का उल्लंघन होने पर पुलिस ने बरातियों को उतारा। पूछताछ में पता चला कि बरात निवाड़ी जिले के लक्ष्मणपुरा से गुना (खरगापुर) टीकमगढ़ जा रही थी। तहसीलदार ने बरातियों से बरात की स्वीकृति का पत्र मांगा, जो उनके पास नहीं मिला। इस पर बरातियों को लाइन में खड़ा कर सभी को मुर्गा बनाया। करीब आधा घंटा यह घटनाक्रम चलता रहा। कार्रवाई के दौरान थाना प्रभारी हिमांशु भिंडिया भी शामिल रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn